Predkladacia správa

Na rokovanie vlády Slovenskej republiky sa predkladá návrh poslanca Národnej rady Slovenskej republiky Pavla Ruska na vydanie zákona, ktorým sa dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „poslanecký návrh“).

Zámerom poslaneckého návrhu je doplniť do zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) výslovnú úpravu používania názvu poslaneckého klubu v prípade, ak by súčasťou tohto názvu mal byť názov politickej strany alebo politického hnutia alebo ich skratka. V danom prípade sa navrhuje, aby názov poslaneckého klubu oznamoval predsedovi Národnej rady SR písomne štatutárny orgán politickej strany.

V dôvodovej správe sa konštatuje, že „ak by nastal prípad, že poslanci združení v klube používajú ako názov svojho klubu alebo ako jeho súčasť názov politickej strany alebo politického hnutia napriek tomu, že nie sú členmi takejto strany, je potrebné ustanoviť, že takto nesmú v Národnej rade SR konať. Takéto konanie je zavádzajúce voči voličom a vytvára v Národnej rade SR neprehľadnú situáciu. Navyše, ani v záujme samotnej politickej strany nemusí byť automaticky to, že poslanci používajú vo svojej činnosti v Národnej rade SR jej zaregistrovaný názov alebo skratku.“

Podľa platného právneho stavu (§ 64 ods. 6 rokovacieho poriadku) predseda poslaneckého klubu písomne oznámi predsedovi národnej rady utvorenie poslaneckého klubu, jeho názov, meno a priezvisko predsedu a podpredsedu poslaneckého klubu a mená a priezviská poslancov, ktorí sú jeho členmi. Zmenou navrhovanou v ustanovení § 64 ods. 6 rokovacieho poriadku nastáva vnútorný rozpor medzi prvou a druhou vetou, ktoré pôsobia proti sebe.

Problém môže nastať v situácii, ak štatutárny orgán, resp. člen štatutárneho orgánu politickej strany oprávnený konať v jej mene nie je predsedom poslaneckého klubu, alebo ani poslancom Národnej rady SR. Takýto subjekt nemá podľa rokovacieho poriadku žiadny vzťah k predsedovi Národnej rady Slovenskej republiky. 

Ako možné riešenie sa javí prípadná zmena v tom zmysle, že predseda poslaneckého klubu predloží predsedovi Národnej rady SR písomný súhlas štatutárneho orgánu politickej strany, inak poslanecký klub nesmie používať názov konkrétnej politickej strany (politického hnutia alebo jeho skratku).

Okrem nedostatkov vecného charakteru poslanecký návrh vykazuje viaceré legislatívno-technické nedostatky (napr. v bode 1 má byť použitá skratka slova „odsek“; v súlade so zákonom o politických stranách a hnutiach je potrebné používať pojem „register strán“ atď.).

Poslanecký návrh nespĺňa požiadavky ustanovené Legislatívnymi pravidlami vlády SR, ktoré sú podľa § 69 ods. 2 rokovacieho poriadku pre navrhovateľa zákona záväzné. 

Ministerstvo spravodlivosti Slovenskej republiky nesúhlasí s predloženým poslaneckým návrhom a neodporúča ho postúpiť na ďalšie legislatívne konanie.